text: Mand undslap fra den lukkede - nu er han fanget igen
  01 juli 2017 kl. 20.47
  En psykisk syg mand slap torsdag ud fra den lukkede psykiatriske afdeling i Vejle, hvor han var varetægtsfængslet. Lørdag fik politiet fat på ham igen.
  En 56-årig mand slap torsdag ud af den lukkede afdeling i Vejle. Her sad han varetægtsfængslet.
  Sydøstjyllands Politi har siden ledt efter manden, der lørdag eftermiddag dukkede op i Fredericia. 
  Den psykiatriske fange har tidligere været voldelig og har truet politiet, så der blev der ikke taget nogen chancer, da manden skulle anholdes, forklarer vagtchef Jørn Bystrup fra Sydøstjyllands Politi.
  - Vi mødte talstærkt op og var bevæbnede. Det vakte selvfølgelig lidt opsigt, men anholdelsen foregik helt udramatisk, siger han til TV SYD.
  Han forklarer, at afdelingen, manden sad varetægtsfængslet i, ikke er en af de topsikrede psykiatriske afdelinger, og derfor hænder det, at de psykiatriske fanger ser deres snit til at stikke af. 
  Manden, der kommer fra Middelfart, sidder nu varetægtsfængslet i arresten, inden han skal fremstilles i grundlovsforhør søndag.
  